Але мары, падавалася б, няспраўджвальныя, не заміналі ёй быць стараннай вучаніцай у школе, і камсамол накіраваў Ганну Абуховіч у Ленінградскі кааператыўны інстытут, адначасова з вучобай у якім дзяўчына працавала ў кааператыве “Маці і дзіця”. І аднойчы на рабоце, праглядаючы пошту, яна прачытала аб’яву пра набор слухачоў на курсы “Кіно-Поўнач” па падрыхтоўцы кінаакцёраў. Вырашыла паспрабаваць, і, вытрымаўшы вялікі конкурс, была прынята. Гэтак бухгалтарская будучыня Ганны Абуховіч была закрэслена назаўсёды.